MT Il-Ġurnal Uffiċjali tal-Unjoni Ewropea C 214/20

Opinjoni tal-Kumitat Ekonomiku u Soċjali Ewropew dwar “il-Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward ta’ denunzja standard tal-VAT”

COM(2013) 721 final – 2013/0343(CNS)

2014/C 214/04

Relatur: is-Sur PÁLENÍK

Nhar it-8 ta’ Novembru 2013, il-Kunsill iddeċieda, b’konformità mal-Artikolu 113 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar

il-Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward ta’ denunzja standard tal-VAT

COM(2013) 721 final – 2013/0343 (CNS).

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-13 ta' Frar 2014.

Matul l-496 sessjoni plenarja tiegħu li saret fis-26 u s-27 ta' Frar 2014 (seduta tas-26 ta' Frar), il-Kumitat Ekonomiku u Soċjali Ewropew adotta din l-opinjoni b'130 vot favur, vot wieħed kontra u 5 astensjonijiet.

1. Konklużjonijiet u rakkomandazzjonijiet

1.1 Il-KESE jilqa' l-introduzzjoni ta' denunzja standard tal-VAT. Dan huwa strument li, jekk jiġi implimentat sew, jista' jnaqqas il-burokrazija għall-kumpaniji fl-UE u b'hekk jiġi sfruttat aħjar il-potenzjal tas-suq uniku, filwaqt li tittejjeb l-effikaċja tal-ġbir tat-taxxa u l-ġlieda kontra l-frodi fiskali. Fl-istess ħin, il-Kumitat jappella lill-Kummissjoni biex ma tiqafx bl-isforzi tagħha fir-rigward tal-implimentazzjoni.

1.2 Il-KESE jappoġġja l-ikbar armonizzazzjoni possibbli tal-mod u l-forma kif titressaq denunzja standard tal-VAT, li jwasslu għal tnaqqis fil-burokrazija, speċjalment għall-kumpaniji li joperaw fil-livell internazzjonali u b'hekk isiru iktar kompetittivi. Bit-trażżin tad-distorsjoni tal-kompetizzjoni jiġi evitat ukoll it-telf tal-impjiegi. Madankollu, din il-proposta hija biss l-ewwel pass żgħir fl-indirizzar tal-bosta differenzi bejn l-Istati Membri rigward ir-regoli u l-formalitajiet tal-VAT. L-ispiża u l-benefiċċji tat-tibdil tal-iskema tar-rappurtar tal-VAT (u l-proċeduri internazzjonali) għall-intrapriżi – speċjalment l-SMEs – għandhom jiġu kkunsidrati sew.

1.3 Il-KESE jagħmel referenza għall-proposta mħabbra u jenfasizza l-fatt li l-bosta differenzi li jeżistu bejn ir-regoli u l-formalitajiet tal-VAT bejn l-Istati Membri għandhom l-għeruq tagħhom fl-għażliet differenti previsti fid-Direttiva tal-VAT. Il-KESE jilqa' il-proposta mressqa, li tikkostitwixxi l-ewwel pass necessarju għal ġlieda iktar effettiva kontra l-evażjoni tat-taxxa u l-frodi u biex tonqos il-burokrazija meħtieġa fl-implimentazzjoni tad-Direttiva. Meta tkun qed issir ħidma favur sistema definittiva tal-VAT, għandhom jiġu kkunsidrati l-impatt fuq is-sistemi tar-rappurtar u t-tibdil fil-proċeduri interni (il-ħolqien ta' spejjeż addizzjonali għall-kumpaniji u l-awtoritajiet)."Raġunimill-Kummissjoni fil-Programm ta' Ħidma tagħha għall-2014 “Lejn sistema finali tal-VAT”, .

1.4 Il-KESE jappoġġja l-inizjattiva tal-Kummissjoni biex jiġu stabbiliti d-dettalji, il-proċeduri u d-definizzjonijiet tekniċi, kif ukoll il-metodi ta' kif titressaq id-denunzja standard tal-VAT. Madankollu, jinsab imħasseb dwar it-tentattiv biex il-proċedura tal-komitoloġija tintuża anke biex jiġu stabbiliti l-prinċipji tal-korrezzjonijiet għad-denunzja. Għalhekk, huwa jipproponi li d-dettalji ta' dan jitnaqqxu fil-verżjoni finali tad-Direttiva.

1.5 Il-KESE jappella lill-Kummissjoni biex tikkomunika xi aspetti tal-proposta b'mod iktar ċar, speċjalment il-possibbiltà li l-Istati Membri jiġbru l-pagamenti interim tal-VAT filwaqt li jestendu l-perjodu għad-denunzja tal-VAT għal kwart tal-mikrointrapriżi b'bejgħ ta' inqas minn EUR 2 0 00 000 u r-rekwiżit imnaqqas għall-kapaċità amministrattiva li dan ikun ifisser għall-awtoritajiet tat-taxxi tal-pajjiż.

1.6 Il-KESE japprova l-prinċipju “ta' darba biss”, li jiżgura li l-intrapriżi jipprovdu ċertu informazzjoni lill-awtoritajiet nazzjonali darba biss. Id-data għandha tinġabar b'tali mod li l-awtoritajiet nazzjonali jistgħu jużawha kemm għall-ispezzjoni (prevenzjoni tal-evażjoni tat-taxxa u frodi) u għal finijiet ta' statistika. Dan jevita li jkun hemm obbligu doppju biex l-intrapriżi jimlew diversi formoli u dikjarazzjonijiet tal-VAT.

1.7 Il-KESE jirrakkomanda li l-Istati Membri japplikaw aħjar il-mekkaniżmi li jtejbu l-funzjonament tal-ambjent tal-kumpaniji, speċjalment billi jistabbilixxu li t-taxxa tkun dovuta biss wara li l-fattura tkun tħallset mill-akkwirent – li b'hekk tiġi evitata sitwazzjoni fejn intrapriżi onesti jkunu qed isellfu lill-istat – u li jinżammu skadenzi adatti għar-rimborż ta' tnaqqis eċċessiv tal-VAT. Fil-fehma tal-KESE, l-introduzzjoni ta' tali mekkaniżmi m'għandhiex tfisser burokrazija addizzjonali.

1.8 Il-KESE jaħseb li huwa assolutament essenzjali li l-Kummissjoni tniedi standardizzazzjoni effettiva tal-perjodi ta' żmien u skadenzi għall-firxa sħiħa ta' pagamenti relatati mal-VAT (ħlasijiet parzjali, ħlas ta' taxxa, rimborż ta' ħlasijiet eċċessivi) u korrezzjonijiet għad-denunzji tat-taxxa sabiex l-għanijiet tal-proposta jintlaħqu bis-sħiħ.

2. Kuntest

2.1 It-tnaqqis tal-burokrazija għall-benefiċċju primarjament tal-SMEs huwa kwistjoni importanti, l-iktar għax iħalli lill-kumpaniji jiffokaw fuq il-kummerċ innifsu. Il-KESE jilqa' l-Proposta għal Direttiva, li għandha l-għan li tagħti spinta lill-kompettività internazzjonali tal-kumpaniji tal-UE u li ttejjeb il-funzjonament tas-suq uniku. Il-benefiċċju li dan ikollu għall-operazzjonijiet tal-kumpaniji jista' jissarraf f'pass pożittiv għall-ġbir tat-taxxi, il-baġits tas-settur pubbliku u dawk nazzjonali, għall-finanzjament tal-koeżjoni soċjali, għal aċċessibbiltà ikbar għas-servizzi pubbliċi u għal amministrazzjoni pubblika iktar effettiva. L-impatt globali tagħha huwa mistenni li jkun ta' benefiċċju għaċ-ċittadin medju Ewropew, u anke għall-SMEs.

2.2 It-Taxxa fuq il-Valur Miżjud (VAT) tipprovdi medja ta' madwar 21 % tad-dħul nazzjonali mit-taxxi, u b'hekk hija sors ta' dħul importanti għall-baġits tal-Istati Membri. Madankollu, huwa stmat li madwar 12 % tal-irċevuti potenzjali tal-VAT jibqgħu ma jinġabrux kull sena. Għalhekk, huwa kruċjali li l-UE u l-Istati Membri tagħha jfittxu li l-ġbir tal-VAT u l-ġlieda kontra l-frodi u l-evażjoni fiskali jsiru iktar effettivi, filwaqt li fl-istess ħin jappoġġjaw kull inizjattiva li tgħin biex iżżomm l-impjiegi.

2.3 Jekk tiġi implimentata sew, din il-Proposta għal Direttiva, li l-għan tagħha hu li tintroduċi denunzja standard tal-VAT, tista' ttejjeb l-effikaċja tal-ġbir tat-taxxi u l-ġlieda kontra l-frodi fiskali. Hija tista' tgħin ukoll biex jiġu indirizzati d-diffikultajiet tal-kumpaniji li jesportaw fis-suq uniku tal-UE.

2.4 Bħalissa, l-armonizzazzjoni tad-denunzji tal-VAT hija minima u l-Istati Membri jqisu l-kundizzjonijiet speċifiċi tagħhom huma u jiddeċiedu x'għandu jiġi inkluż fid-denunzji. L-istruttura attwali tas-sistema tad-denunzji tal-VAT tfisser li l-intrapriżi li qed joperaw fil-livell internazzjonali jkollhom spejjeż ogħla minħabba burokrazija komplikata u denunzji b'lingwi differenti. Il-KESE jappoġġja l-armonizzazzjoni massima tal-mod kif jintbagħtu d-denunzji tal-VAT.

2.5 L-għan tal-Proposta attwali huwa li tintroduċi denunzja standard tal-VAT biex isir eħfef biex il-kumpaniji kollha jagħmlu l-kummerċ u jnaqqsu l-burokrazija. L-intrapriżi taw l-appoġġ tagħhom għall-idea u l-SMEs b'mod partikolari qed jitolbu biex ma jkollhomx jibagħtu d-denunzji daqshekk frekwenti. Skont PwC (1) l-iffrankar nett għall-UE-27 li jsir mit-tnaqqis burokratiku u l-introduzzjoni ta' denunzja obbligatorja standard tal-VAT għall-Istati Membri kollha huwa ta' EUR 17,2 biljun.

2.6 Filwaqt li l-armonizzazzjoni tad-denunzji tal-VAT tfisser iffrankar għall-intrapriżi, tfisser ukoll li l-awtoritajiet nazzjonali tat-taxxa jkollhom jagħmlu investiment addizzjonali ta' darba biss. Skont l-istudju ta' PwC (2013), in-nefqa tal-awtoritajiet tat-taxxa fl-IT meħtieġa biex tiġi implimentata d-denunzja standard tal-VAT tkun bejn EUR 800 miljun u EUR 1 biljun. Fil-perjodu l-medju u dak twil, din in-nefqa għandha tiġi kumpensata minn żidiet fl-effikaċja tal-ġbir tat-taxxi u l-ġlieda kontra l-frodi fiskali u l-evażjoni. Fl-istess ħin, għandu jiġi enfasizzat li l-implimentazzjoni tal-proposta ser tfisser ukoll spejjeż li ma jistgħux jiġu evitati għall-kontribwenti (tibdil tas-software tal-kontabbiltà).

3. Kummenti ġenerali

3.1 Il-KESE jilqa' l-Proposta għal Direttiva tal-Kunsill li tintroduċi denunzja standard tal-VAT. Din il-Proposta ttejjeb l-ambjent tal-kumpaniji fis-suq uniku tal-UE billi tnaqqas il-burokrazija u tissemplifika t-trasmissjoni tad-denunzji tal-VAT fid-diversi pajjiżi. Bl-istess formola għad-denunzji tal-VAT f'kull pajjiż isir iktar faċli biex il-kontribwenti tat-taxxa joperaw f'ħafna swieq u dan jgħin biex is-suq uniku jsir iktar kompetittiv.

3.2 Il-KESE huwa tal-fehma li dan huwa pass korrett biex nipprovaw nevitaw id-distorsjoni tal-kompetizzjoni, inżommu l-impjiegi u ntejbu l-mekkaniżmi ta' kontroll meta l-awtoritajiet tat-taxxa jkunu qed jiskambjaw l-informazzjoni bejniethom u mal-kumpaniji. L-introduzzjoni ta' denunzja standard tal-VAT tagħmilha possibbli li dan jinkiseb. Apparti l-informazzjoni prevista fil-Proposta, għandu jkun possibbli biss li tintalab informazzjoni addizzjonali meta din l-informazzjoni tkun essenzjali għal spezzjoni tat-taxxa u biex jiġu miġġielda l-evażjoni tat-taxxa u l-frodi.

3.3 Ta' min jgħid li l-emenda proposta hija bidla kumplessa li ser taffettwa mhux biss lill-kontribwenti tat-taxxa, imma anke l-awtoritajiet tat-taxxa fl-Istati Membri kollha u ser teħtieġ bidla fis-sustanza u l-forma tad-denunzji attwali tal-VAT, b'mod partikolari fir-rigward tal-fajls elettroniċi. Il-KESE jixtieq jiġbed l-attenzjoni b'mod partikolari għall-proposta “Lejn sistema finali tal-VAT” u jenfasizza lill-Kummissjoni li l-għanijiet tagħha għandhom jiġu adottati, speċjalment fl-implimentazzjoni ta' din il-Proposta, sabiex l-aspetti relatati mad-denunzja unika tal-VAT ma jkollhomx jinbidlu b'mod radikali.

3.4 Il-KESE jindika li jista' jkun li jinqalgħu diffikultajiet f'xi każijiet li jinkorporaw id-denzunja standard tal-VAT fis-sistemi tal-awtoritajiet tat-taxxa jekk is-setgħat biex jiġu stabbiliti d-dettalji tekniċi jiġu ddelegati lill-Kummissjoni, peress li jintużaw sistemi differenti għall-ġbir u l-ipproċessar tad-denunzji tat-taxxa. Il-KESE jappoġġja dawk il-partijiet tal-Artikolu 255(a) propost fid-Direttiva tal-Kummissjoni li jittrasferixxu s-setgħat li ġejjin lill-Kummissjoni: it-twaqqif ta' dettalji tekniċi (punt (a)), it-twaqqif ta' definizzjonijiet u proċeduri (punt (b)), u l-metodi ta' sigurtà elettronika (punt (d)). Il-KESE jiġbed l-attenzjoni wkoll għall-possibbiltà li jintużaw miżuri mhux leġislattivi, bħal approċċ volontarju jew eżempji tal-aħjar prattika, biex jinkisbu l-għanijiet tal-Proposta. Jekk il-Kummissjoni tingħata setgħat, il-KESE jixtieq jiġi kkonsultat meta jkunu qed jitfasslu d-dettalji tal-Artikolu 255(a), sabiex ikun jista' jieħu pożizzjoni.

3.5 Denunzja standard tal-VAT tagħmilha possibbli li l-Istati Membri jiskambjaw l-informazzjoni fil-ħin u tista' tkun ta' benefiċċju biex jitnaqqas il-frodi fiskali. Din id-denunzja tista' tgħin ukoll biex tagħmel il-ġbir tat-taxxi u l-konsolidazzjoni tal-baġit iktar effettivi.

3.6 Il-KESE jilqa' l-fajls elettroniċi (e-filing), filwaqt li josserva xi kumplikazzjonijiet potenzjali għal xi Stati Membri fir-rigward tas-semplifikazzjoni tal-ġbir u l-ipproċessar tad-data mid-denunzji tal-VAT u d-denunzja standard tal-VAT proposta. Dan jista' jfisser ukoll żieda fl-ispejjeż għal xi intrapriżi u għalhekk xi kumpaniji żgħar għandu jkollhom l-għażla li jressqu d-denunzja fuq il-karta, sakemm dan ma jagħmilhiex iktar diffiċli li jiġu prevenuti l-evażjoni tat-taxxa u l-frodi.

4. Kummenti speċifiċi

4.1 Intrapriżi b'bejgħ annwali ta' inqas minn EUR 2 0 00 000 jew ekwivalenti fil-munita nazzjonali huma eliġibbli biex iressqu denunzji kull tliet xhur. Il-KESE huwa tal-fehma li dan il-limitu huwa għoli wisq għal xi Stati Membri u jipproponi l-possibbiltà li jitnaqqas sabiex l-Istati Membri jkunu jistgħu jqisu n-natura partikolari tal-ambjent kummerċjali tagħhom. Rigward l-emendi proposti għall-Artikolu 206, il-permess biex id-denunzji jitressqu kull tliet xhur jista' jkun ta' ħsara għall-flussi tal-flus fil-baġits tas-settur pubbliku f'xi pajjiżi. Għal din ir-raġuni, il-KESE jissuġġerixxi li l-Kummissjoni żżomm l-għażla li jintużaw ħlasijiet parzjali tal-VAT biex jagħmlu tajjeb għat-tnaqqis potenzjali fid-dħul tal-VAT minħabba estensjoni tal-perjodu tat-taxxa għal għadd kbir ta' kontribwenti tat-taxxa.

4.2 Il-KESE huwa favur l-istandardizzazzjoni ta' data bażika fid-denunzja u jilqa' ż-żieda ta' kaxxa għat-tnaqqis tat-taxxa fid-data u l-punti. Il-Kumitat jilqa' t-tentattiv tal-Kummissjoni biex tevita li l-implimentazzjoni tal-Proposta twassal għal żieda fil-burokrazija meta tiġi applikata biss il-parti obbligatorja tad-denunzja standard tal-VAT (taħt l-Artikolu 250). Il-KESE jappella lill-Kummissjoni tobbliga lill-Istati Membri biex jippermettu li d-denunzja standard tal-VAT titressaq bi kwalunkwe lingwa tal-Unjoni, ħaġa li tnaqqas il-burokrazija.

4.3 Il-KESE jesprimi l-appoġġ tiegħu għall-introduzzjoni ta' denunzja standard tal-VAT li tkun l-istess formola standard għall-Istati Membri kollha. Għal din ir-raġuni, il-KESE jipproponi li d-denzunja standard tal-VAT għandu jkollha żewġ partijiet u li l-Istati Membri jiddeċiedu jekk jużawx biss il-parti obbligatorja b'konformità mal-Artikolu 250 tal-Proposta għal Direttiva, jew jekk jitolbux ukoll l-ikkompletar ta' data magħżula b'konformità mal-Artikolu 251. Fl-istess ħin, huwa kruċjali li l-awtoritajiet tat-taxxa jkunu jistgħu jirrikjedu informazzjoni addizzjonali f'każijiet fejn din l-informazzjoni tikkontribwixxi għall-ġlieda kontra l-evażjoni tat-taxxa u l-frodi b'mod iżjed effettiv. Il-possibbiltà li tintalab informazzjoni addizzjonali għal-perjodu limitat speċifikat minn qabel tkun ibbażata fuq applikazzjoni li tkun saret lill-kumitat tal-Kummissjoni li jitwaqqaf għal dan il-għan. Il-KESE huwa tal-fehma li din l-informazzjoni għandha tikkostitwixxi parti addizzjonali tad-denunzja standard tal-VAT sabiex il-parti obbligatorja (Artikolu 250) u l-parti fakultattiva (Artikolu 251) ikollhom formola standard anke jekk tiġi applikata eżenzjoni rigward l-informazzjoni addizzjonali meħtieġa mill-kontribwenti tat-taxxa.

4.4 Il-KESE jilqa' l-proposta li titnaqqas il-burokrazija għall-kumpaniji billi ma jkunux obbligati li jipprovdu informazzjoni dwar it-taxxa darbtejn, li jkun l-effett tal-irtirar tal-Artikolu 261 tad-Direttiva. Il-KESE jappella lill-Kummissjoni li xxerred eżempji tal-aħjar prattika biex l-Istati Membri jiġu mħeġġa jiġbru u jiskambjaw l-informazzjoni b'mod effettiv.

4.5 Meta d-Direttiva emendata dwar id-denunzja standard tal-VAT tiġi implimentata fil-forma finali tagħha, il-kontribwenti tat-taxxa għandhom jingħataw biżżejjed ħin biex jiskopru u jsiru familjari mal-formola l-ġdida tad-dikjarazzjoni tat-taxxa. Il-KESE huwa tal-fehma li d-denunzja standard tal-VAT hija kwistjoni importanti u għalhekk huwa kruċjali li jinstab il-bilanċ it-tajjeb bejn il-kwalità tal-formola finali tad-Direttiva u kemm tiġi implimentata malajr. Barra minn hekk, il-Kumitat iqis li tkun ħaġa tajba kieku l-iskadenza għall-implimentazzjoni tkun iktar ambizzjuża. Fl-istess ħin, il-Kumitat jappella lill-awtoritajiet tat-taxxa fl-Istati Membri biex jagħtu lill-kontribwenti tat-taxxa l-ikbar appoġġ possibbli biex isiru familjari mad-diversi elementi tad-Direttiva, pereżempju billi jagħmlu disponibbli korsijiet ta' tħejjija onlajn.

4.6 Għandu jiġi enfasizzat li hemm għadd ta' dispożizzjonijiet legali (skadenzi, regoli, eċċ.) fis-seħħ fl-Istati Membri dwar ir-rimborż tal-VAT li l-Proposta attwali ma tqishomx b'mod suffiċjenti. Il-Proposta għal Direttiva lanqas ma tirrifletti b'mod ċar biżżejjed il-fatt 1) li l-Istati Membri għandhom sistemi – marbuta mal-istruttura tad-denunzja tat-taxxa – għall-analiżi tar-riskji, is-selezzjoni ta' intrapriżi għall-ispezzjoni tat-taxxa u l-iżvelar tal-frodi fiskali, u 2) li l-istruttura ta' denunzji nazzjonali tat-taxxa hija adattata għaċ-ċirkostanzi nazzjonali. Il-KESE jappella lill-Kummissjoni biex tagħmilha assolutament ċara lill-Istati Membri li lkoll għandhom jagħmlu l-almu tagħhom biex itejbu l-ġbir u l-iskambju tal-informazzjoni bejn l-awtoritajiet nazzjonali (awtoritajiet tad-dwana, istituti ta' statistika, eċċ.).

4.7 Il-KESE japprova l-prinċipju “ta' darba biss”, li jiżgura li l-kumpaniji jipprovdu ċertu informazzjoni lill-awtoritajiet nazzjonali darba biss. Id-data dettaljata tista' tinġabar f'każijiet partikolari ġustifikati biex ikunu jistgħu jsiru l-kontrolli essenzjali għall-ġlieda kontra l-evażjoni tat-taxxa u l-frodi. Il-Proposta tagħmilha possibbli li tintalab informazzjoni li tippermetti li l-ispezzjoni ssir sew kemm jista' jkun, Għandu jkun possibbli li tintuża l-informazzjoni provduta għal finijiet ta' statistika, u b'hekk jiġi evitat li l-kumpaniji jkollhom jipprovdu l-istess informazzjoni lil bosta korpi u f'dokumenti u formati differenti.

4.8 Fil-fehma tal-KESE, jekk l-awtoritajiet tat-taxxa jirrimborżaw il-VAT f'perjodi adatti filwaqt li jkomplu għaddejjin bil-ġlieda kontra l-evażjoni tat-taxxa u l-frodi f'livell adegwat, ikunu qed itejbu t-tħaddim tas-suq uniku tal-UE. Effett simili jista' jinkiseb għall-SMEs b'implimentazzjoni iktar effettiva tar-regola li tagħmel it-taxxa pagabbli biss meta tkun tħallset il-fattura. B'hekk jiġi evitat il-fenomenu mhux mixtieq ta' kumpaniji li tkun saritilhom il-frodi li jsellfu lill-gvern. Il-KESE jitlob għalhekk lill-Kummissjoni tħeġġeġ lill-Istati Membri jimplimentaw din ir-regola li tikkontribwixxi għal ambjent kummerċjali trasparenti.

4.9 Din il-Proposta għal Direttiva tipprevedi d-delega lill-Kummissjoni ta' setgħat ta' implimentazzjoni fir-rigward tal-korrezzjoni tad-denunzji tat-taxxa. Fl-istess ħin, hija tagħti lill-Istati Membri d-dritt li jippermettu l-korrezzjoni tad-denunzja standard tal-VAT u li jistabbilixxu skadenzi biex jagħmlu dawn il-korrezzjonijiet. Peress li, fil-fehma tal-KESE, l-impatt li l-komitoloġija għandha fuq l-Istati Membri mhuwiex ċar hawnhekk, kull kwistjoni dwar il-korrezzjoni tad-denunzja standard tal-VAT għandha tiġi stabbilita fil-Proposta għal Direttiva stess u l-prestazzjoni sussegwenti tagħhom taqa' taħt is-setgħat tal-Istati Membri individwali. Fl-istess ħin, il-KESE jitlob li jieħu sehem b'mod attiv fit-tfassil tal-atti ta' implimentazzjoni relatati mad-Direttiva.

Brussell, 26 ta' Frar 2014 Il-President tal-Kumitat Ekonomiku u Soċjali Ewropew Henri MALOSSE

(1) PwC (2013): Study on the feasibility and impact of a common EU standard VAT return.